Harry Richmann

Harry Richman (født 10. august 1895, død 3. november 1972) var en amerikansk underholder. Han var en sanger, skuespiller, danser, komiker, pianist, tekstforfatter, orkesterleder og nattklubbunderholder. Karrieren hans hadde sitt høydepunkt i 1920- og 1930-årene.

Richman ble født som Henry Reichman jr i Cincinnati, Ohio. Foreldrene var russiske jøder. Da han var 18 år gammel og allerede en etablert vaudeville-artist, endret han navn til "Harry Richman". Han arbeidet som pianoakkompagnatør for blant andre Mae West og Nora Bayes, og med Bayes fikk han også sin Broadway-debut i 1922. På 1920-tallet fikk han rosende omtale for sin medvirkning i flere av revyene som George White i en årrekke satte opp på Broadway etter modell av the Ziegfield Follies. I 1931 opptrådte Richman også i the Ziegfeld Follies.

Richmans filmdebut fant sted i Hollywood i 1930 med filmen Puttin' on the Ritz, der han fremførte Irving Berlins sang Puttin' on the Ritz. Plateinnspillingen av filmmusikken ga Richman en topp-plassering på salgslistene i 1930. Han fikk ingen lang filmkarriere, visstnok fordi han tok mye plass og hadde et begrenset skuespillertalent. I stedet fortsatte han som populær nattklubbvert og sceneartist.

Richman var også flyver. I 1936 var han annenpilot for den navngjetne Henry Tindall "Dick" Merrill på den første flyturen over Atlanterhavet og tilbake. Ekspedisjonen ble foretatt i Richmans enmotors Vultee transportfly. Richman hadde fylt det meste av flyskoget med 41 000 ping pong-baller for å holde flyet flytende i fall de måtte nødlande i Atlanterhavet. Turen gikk bra, og etterpå solgte han signerte ping pong-baller frem til sin død. 

På 1930-tallet opptrådte han jevnlig i radiosendinger. I mars 1938 giftet han seg med Hazel Forbes, som hadde vært en såkalt Ziegfeld Girl, i Palm Springs i California. Paret bosatte seg i Beechurst, Long Island. De ble skilt i 1942. Richman trakk seg tilbake på 1940-tallet, men inn på 1950-tallet gjorde han noen sporadiske opptredener, blant annet på fjernsyn.

Hans selvbiografi A Hell of a Life ble utgitt i 1966.

Harry Richman døde i 1972 i Hollywood, California.

Referanser

Litteratur 
 Oderman, Stuart, Talking to the Piano Player 2. BearManor Media, 2009. ISBN 1-59393-320-7.
 Richman, Harry, A Hell of a Life, New York, 1966

Eksterne lenker 
 
 

Personer fra Cincinnati
Flyvere fra USA
Skuespillere fra USA
Fødsler i 1895
Dødsfall i 1972